Man in hof ná bankmoordHelen Jansen van Vuuren by haar man Corrie. Foto: Facebook. ŉ 23-jarige verdagte het in die Douglas-distrikshof in die Noord-Kaap verskyn nadat ŉ 61-jarige vrou vroeër die week in ŉ bank ten aanskoue van kliënte en personeel vermoor is. Kapt. Sergio Kock, woordvoerder van die polisie, het gesê Tebogo Masire het Donderdag in die hof verskyn en die saak is tot 1 Oktober uitgestel. Hy word van moord en gewapende roof aangekla en bly in aanhouding tot sy volgende verskyning. Masire is Dinsdagmiddag in hegtenis geneem nadat Helen Jansen van Vuuren vroeër die oggend in ŉ Absa-tak vermoor is. Masire is in Breipal in hegtenis geneem. Daar is ook op kontant, klere, ŉ sak en ander goedere beslag gelê. Jansen van Vuuren het omstreeks 08:30 vanaf haar werksplek, wat in die dieselfde sentrum as die Absa-tak is, gestap om geld te deponeer. Kock wou nie die presiese bedrag bevestig nie, maar sê dat dit ŉ “groot” bedrag was. Die skermskoot wat op sosiale media versprei is. “Die vrou was binne die bank in die ry by die kassier toe die man van agter kom en haar na bewering drie keer met ŉ mes gesteek het,” het Kock gesê. Jansen van Vuuren is op die toneel oorlede. Die man, geklee in ŉ oranje oorpak, sonbril, handskoene en ŉ sweetpaktop met ŉ kappie, het daarna met die geld van die toneel gevlug. Die polisie is onmiddellik na die toneel ontbied. ŉ Skermskoot van beeldmateriaal wat in die bank geneem is, is kort hierna op sosiale media versprei. Wynand Boshoff, provinsiale leier van die VF Plus in die Noord-Kaap, het vroeër gesê die beeldmateriaal van die man moet as wekroep dien vir almal in Suid-Afrika oor die omvang van geweldsmisdaad en om te alle tye waaksaam te wees. “Douglas is as ŉ veilige en vreedsame omgewing bekend. Die VF Plus sal die betrokke bank om antwoorde nader aangesien dit moeilik is om te begryp hoe dit vir die rower moontlik was om met ŉ mes en bedekte gesig in die bank rond te beweeg,” het Boshoff gesê.